Document ID: 32005L0080

32005L0080
L 303/32
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2005/80/EО НА КОМИСИЯТА
от 21 ноември 2005 година
за изменение на Директива 76/768/ЕИО на Съвета относно козметичните продукти с цел привеждане в съответствие с техническия прогрес на приложения II и III към нея
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 76/768/ЕИО на Съвета от 27 юли 1976 г. за сближаване на законодателствата на държавите-членки относно козметичните продукти (1), и по-специално член 4б и член 8, параграф 2 от нея,
след консултации с Научния комитет по потребителски продукти,
като има предвид, че:
(1)
Директива 76/768/ЕИО, изменена с Директива 2003/15/ЕО на Европейския парламент и на Съвета (2), забранява използването в козметични продукти на вещества, класифицирани като канцерогенни, мутагенни или токсични за репродукцията (КМР) от категория 1, 2 и 3 съгласно приложение I към Директива 67/548/ЕИО на Съвета от 27 юни 1967 г. за сближаване на законовите, подзаконовите и административните разпоредби относно класификацията опаковането и етикетирането на опасни вещества (3), но разрешава употребата на вещества, класифицирани в категория 3 в съответствие с Директива 67/548/ЕИО след оценка и одобрение от Научния комитет по козметични продукти и нехранителни продукти, предназначени за потребителите (SCCNFP), заменен от Научния комитет по потребителски продукти (SCCP) с Решение 2004/210/ЕО на Комисията (4).
(2)
Директива 67/548/ЕИО беше изменена с Директива 2004/73/ЕО, затова е необходимо да се приемат мерки, за да се приведе Директива 76/768/ЕИО в съответствие с разпоредбите на Директива 67/548/ЕИО.
(3)
Тъй като някои от веществата, класифицирани като канцерогенни, мутагенни или токсични за репродукцията от категории 1 и 2 в приложение I към Директива 67/548/ЕИО, все още не са включени в списъка в приложение II към Директива 76/768/ЕИО, те следва да бъдат включени в посоченото приложение. Веществата, класифицирани като канцерогенни, мутагенни или токсични за репродукцията от категория 3 в приложение I към Директива 67/548/ЕИО, следва също да се включат в приложение II към Директива 76/768/ЕИО, освен ако не са оценени от SCCP и не са определени за приемливи за използване в козметични продукти.
(4)
Веществата, класифицирани като канцерогенни, мутагенни или токсични за репродукцията от категории 1 и 2 в списъка в част 1 от приложение III към Директива 76/768/ЕИО, следва да се заличат, тъй като тези вещества сега са изброени в приложение II към Директива 76/768/ЕИО и поради това не следва да са част от състава на козметични продукти.
(5)
Директива 2004/93/ЕО на Комисията (5) предвижда вписването в приложение II към Директива 76/768/ЕИО на някои вещества, които вече бяха включени в този списък. Посоченото приложение следва да бъде изменено, за да има яснота.
(6)
Директива 76/768/ЕИО следва съответно да бъде изменена.
(7)
Мерките, предвидени в настоящата директива, са в съответствие със становището на Постоянния комитет по козметични продукти,
ПРИЕ НАСТОЯЩАТА ДИРЕКТИВА:
Член 1
Приложения II и III към Директива 76/768/ЕИО се изменят в съответствие с текста, даден в приложението към настоящата директива.
Член 2
Държавите-членки предприемат всички необходими мерки, за да гарантират, че от 22 август 2006 г. козметични продукти, които не отговарят на изискванията на настоящата директива, няма да бъдат пускани на пазара от производители от Общността или от вносители, установени в границите на Общността.
Държавите-членки предприемат всички необходими мерки, за да гарантират, че тези продукти не се продават или предлагат на крайния потребител след 22 ноември 2006 г.
Член 3
1. Държавите-членки въвеждат в сила необходимите законови, подзаконови и административни разпоредби,, за да се съобразят с настоящата директива, най-късно до 22 май 2006 г. Те незабавно съобщават на Комисията текста на тези разпоредби, както и таблицата на съответствието между тези разпоредби и настоящата директива.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 4
Настоящата директива влиза сила на третия ден след публикуването ѝ в Официален вестник на Европейския съюз.
Член 5
Адресати на настоящата директива за държавите-членки.
Съставено в Брюксел на 21 ноември 2005 година.

Labels: 3
1
20